TEDDIE, TEDDIE 007!
Nov 26, 2009 | Hennie van Deventer se Blog
Die versteekte loerkameratjie met sy legio spioenasie-gebruike (en misbruike) het nou ‘n spesiale naam gekry, sien ek. Dit heet die “nanny cam”.
Koop ‘n “nanny cam” vir Kersfees en beloer jou bediende!
Só word die “ogie” wat jy in enigiets kan sit, van ‘n teddebieer tot ‘n potplant, tot ‘n muurhorlosie, brutaal ge-adverteer.
Party advertensies is nog brutaler. Die ene in ‘n Melkbos-biljetjie wat mev. Van D se oë laat rek het, kondig aan “beperkte Kersfeesvoorraad” is beskikbaar vir almal wat “gatvol” is oor vermiste kos of kruideniersware, vreemde hare in hul beddens of tandeborsels wat snaaks proe. Grrr!
Kinders word soms afgeknou, en die behoefte van ouers om te weet wat agter hul rûe aangaan, is nie onbegryplik nie. Maar ek wonder darem oor die inbreuk op privaatheid wat dit behels.
En die kans vir misbruik wat die onortodokse “Kersgeskenkie” skep. Sien juis in Jacksonville, Florida, is ‘n ou vasgetrap wat met sy “nanny cam” ‘n kaal meisie in haar badkamer afgeloer het.
Voorgestelde naam: “cutie cam”. Of dalk: “booby trap”! (HvD)